Neuvoston lausunto, 20 päivältä tammikuuta 2004, Tanskan tarkistetusta lähentymisohjelmasta vuosiksi 2003-2010



Virallinen lehti nro C 029 , 03/02/2004 s. 0004 - 0005



Neuvoston lausunto, 20 päivältä tammikuuta 2004, Tanskan tarkistetusta lähentymisohjelmasta vuosiksi 2003-2010 (2004/C 29/04) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 20 päivänä tammikuuta 2004 Tanskan tarkistettua lähentymisohjelmaa, joka kattaa vuodet 2003-2010. Lähentymisohjelma sisältää runsaasti tietoja Tanskan julkiselle taloudelle aiheutuvista keskipitkän ja pitkän aikavälin haasteista ja noudattaa vakaus- ja lähentymisohjelmien sisältöä ja muotoa koskevia käytännesääntöjä. Esitetty julkisen talouden strategia on pääosin muuttumaton, ja se keskittyy edelleen julkisen talouden kestävän kehityksen varmistamiseen keskipitkällä ja pitkällä aikavälillä. Strategian perustana on edelleen se, että julkisen talouden ylijäämä pidetään vuoteen 2010 keskimäärin 1,5-2,5 prosentissa suhteessa BKT:hen. Lisäksi jatketaan verojen jäädyttämistä, jolla pyritään myös helpottamaan julkisen talouden menojen valvontaa. Työtulojen veronhuojennus on tarkoitus toteuttaa vuonna 2004 ja sillä pyritään lisäämään työvoiman tarjontaa. Lisäksi on toteutettu useita työmarkkina-aloitteita. Lisätoimenpiteet työvoiman tarjonnan lisäämiseksi ovat kuitenkin tarpeen, kuten ohjelmassa todetaan. Tarkistetussa ohjelmassa BKT:n kasvun ennustetaan nopeutuvan arvioidusta 1,4 prosentista yli 2 prosenttiin vuosina 2004 ja 2005. Ohjelman mukainen kasvuennuste vuosille 2004 ja 2005 on realistinen, ja se on lähellä komission esittämää ennustetta. Vuodelle 2003 komission yksiköt (ja äskettäin myös Tanskan viranomaiset) ovat kuitenkin ennustaneet selvästi hitaampaa kasvua. Tanskan julkinen talous pysyy vahvana. Tarkistetussa ohjelmassa vuosiksi 2003-2005 ennustetut ylijäämät ovat 1,25-1,75 prosenttia suhteessa BKT:hen. Ne vastaavat pääosin komission ennusteita. Loppukaudeksi ohjelmassa ennustetaan vuotuisiksi ylijäämiksi vain hieman alle 2 prosenttia suhteessa BKT:hen. Myös julkisen talouden perusrahoitusaseman odotetaan säilyvän vahvana ennustekaudella. Julkinen velka oli 45,5 prosenttia vuonna 2002, ja sen odotetaan supistuvan 27,5 prosenttiin suhteessa BKT:hen vuoteen 2010 mennessä. Uskottavien kokonaistaloudellisten ja julkisen talouden rahoitusasemaa koskevien oletusten perusteella näyttää siltä, että vakaus- ja kasvusopimuksen keskipitkän aikavälin tavoite, lähellä tasapainoa oleva tai ylijäämäinen rahoitusasema säilyy ohjelmakaudella. Jos talouden suhdannevaihtelut pysyvät tavanomaisina, finanssipolitiikalla voidaan taata riittävä varmuusmarginaali, jotta alijäämän 3 prosentin raja-arvoa suhteessa BKT:hen ei ylitetä. Julkisen talouden keskipitkän aikavälin tavoitteiden saavuttaminen riippuu menojen valvonnasta ja kunnianhimoisten työmarkkinatavoitteiden (mm. työvoimaosuuden korottaminen jo ennestään korkeasta tasosta) saavuttamisesta. Tarkistetussa ohjelmassa otetaan huomioon, että näiden tavoitteiden saavuttaminen edellyttää uusia työmarkkinauudistuksia. Jos työmarkkinatavoitteita ei saavuteta, se voi haitata merkittävästi julkisen talouden ennustettua kehitystä ja erityisesti talouskasvun edellytysten luomista. Ohjelmassa olisikin ollut hyvä esittää lisää tietoja uudistusten tulevasta suunnasta. Tanskan viranomaisten aikomuksena on alentaa veroastetta ohjelmakaudella ja varmistaa samalla julkisen talouden kestävä kehitys. Neuvoston lausunnossa Tanskan vuonna 2002 esittämästä tarkistetusta lähentymisohjelmasta todetaan, että veroaste pysyy kuitenkin Tanskassa korkeana verrattuna muihin teollisuusmaihin ja että veronhuojennusten jatkamista voitaisiin harkita, sillä julkinen talous on terveellä pohjalla. Nykyisen politiikan ja tarkistetun ohjelman keskipitkän aikavälin ennusteiden perusteella Tanskan julkisella taloudella on hyvät lähtökohdat vastata väestön ikääntymisen aiheuttamiin vaikutuksiin, sillä sen julkinen velka on alhainen ja sen julkisten eläkerahastojen odotetaan saavan huomattavat varat. Vuoden 2003 talouspolitiikan laajoissa suuntaviivoissa Tanskan viranomaisille esitettiin seuraavat suositukset: työnteko olisi saatava kannattavaksi lisäämällä kannustimia työmarkkinoihin osallistumiselle ja menojen valvonta olisi varmistettava kaikilla julkishallinnon tasoilla. Tarkistetun ohjelman mukainen talouspolitiikka on pääosin linjassa vuonna 2003 vahvistettujen talouspolitiikan laajojen suuntaviivojen kanssa, erityisesti talousarviota koskevien suuntaviivojen osalta. (1) EYVL L 209, 2.8.1997.